ซีไอเอ็มบีค้ำSMEโกอาเซียน
ซีไอเอ็มบี ไทย ใช้กลไก บสย. รุกเอสเอ็มอีขนาดเล็ก จับตลาดลูกค้าไปอาเซียน มั่นใจคุมเอ็นพีแอลต่ำกว่า 1%
22 เม.ย. 2558

ซีไอเอ็มบี ไทย ใช้กลไก บสย. รุกเอสเอ็มอีขนาดเล็ก จับตลาดลูกค้าไปอาเซียน มั่นใจคุมเอ็นพีแอลต่ำกว่า 1% 
นายจิรัชยุติ์ อัมยงค์ รองกรรมการผู้จัดการใหญ่ สายพาณิชย์ธนกิจ ธนาคารซีไอเอ็มบี ไทย เปิดเผยว่า ได้ลงนามความร่วมมือกับบรรษัทประกันสินเชื่ออุตสาหกรรมขนาดย่อม (บสย.) ค้ำประกันสินเชื่อให้แก่ธุรกิจขนาดกลางและขนาดย่อม (เอสเอ็มอี) ในวงเงิน 2,000 ล้านบาท ซึ่งเชื่อว่าเป็นกลไกสำคัญที่ผลักดันสินเชื่อเอสเอ็มอีปีนี้เติบโต 16-17% ตามเป้าหมาย
ทั้งนี้ ธนาคารให้ความมั่นใจแก่ผู้บริหาร บสย. ในการดูแลความเสี่ยงของลูกหนี้เอสเอ็มอี ใน 3 ด้าน คือ คุณภาพพอร์ตสินเชื่อ ฐานลูกค้าที่เข้มแข็ง และอัตราหนี้ที่ไม่ก่อให้เกิดรายได้ (เอ็นพีแอล) ที่อยู่ระดับ 0.6% ของยอดสินเชื่อเอสเอ็มอี เนื่องจากมีระบบการวัดเครดิตที่มีคุณภาพมาใช้ในการคัดกรองความเสี่ยงลูกหนี้ทุกราย และ บสย.ยังสนใจแผนการรุกลูกค้าเอสเอ็มอี ที่ใช้จุดเด่นในด้านตลาดภูมิภาค เจาะกลุ่มเอสเอ็มอีที่จะขยายตลาดรองรับการเปิดประชาคมเศรษฐกิจอาเซียน (เออีซี) พร้อมกับมีแผนบุกเอสเอ็มอีขนาดเล็กวงเงินสินเชื่อไม่เกิน 20 ล้านบาทมากขึ้น เพื่อสร้างโอกาสธุรกิจหน้าใหม่และเพิ่มส่วนต่างดอกเบี้ย
อย่างไรก็ดี ลูกค้าที่เข้าโปรแกรม บสย. ของธนาคาร ไม่ใช่ลูกค้าที่มีความเสี่ยง เพราะลูกค้าทุกรายจะต้องผ่านมาตรฐานจากการคัดกรองเครดิต ส่วนจะได้รับวงเงินสินเชื่อกี่เท่า ขึ้นอยู่กับความน่าจะเป็นของธุรกิจและสภาพคล่องหมุนเวียน ซึ่งลูกค้าส่วนใหญ่จะได้รับวงเงินสินเชื่อ 1-2 เท่า ส่วนกลุ่มที่ได้รับวงเงิน 3 เท่า ต้องเป็นลูกค้าระดับเกรดเอที่แข็งแรง มีเงินฝากค้ำประกันเท่านั้น
สำหรับลูกค้าที่มาจากการรีไฟแนนซ์มีเข้ามาพอสมควร จากสินเชื่อที่อนุมัติสูงสุด 3 เท่า โดยใช้ บสย. ค้ำประกันวงเงินส่วนเกินจากมูลค่าหลักประกัน แต่ในช่วงที่ผ่านมาการรีไฟแนนซ์น้อยลงบ้าง เพราะธนาคารทบทวนเกณฑ์คุณสมบัติของระบบเครดิตที่เข้มงวดขึ้น จากภาวะเศรษฐกิจที่ไม่แน่นอน
นายจิรัชยุติ์ กล่าวว่า ไตรมาสแรกของปีนี้พอร์ตสินเชื่อเอสเอ็มอียังเท่ากับสิ้นปีที่แล้ว ไม่ขยายตัว ซึ่งเป็นปกติของต้นปีที่เอสเอ็มอีจะเร่งชำระหนี้คืนธนาคาร หลังจากหมดช่วงเทศกาลปีใหม่ โดยธนาคารคาดว่า สินเชื่อเอสเอ็มอีจะไปเร่งตัวในช่วงครึ่งปีหลัง แต่ต้องติดตามการฟื้นตัวของเศรษฐกิจในครึ่งปีหลังอีกครั้ง ซึ่งฝากความหวังไว้ที่การเร่งรัดเบิกจ่ายงบของภาครัฐ
“3 เดือนที่ผ่านมาสินเชื่อไม่โตเลย แต่ไม่ใช่เรื่องแปลก เพราะไตรมาสแรกเป็นซีซั่นที่สินเชื่อเอสเอ็มอีจะนิ่งอยู่แล้ว ซึ่งการทำงบแต่ละปีจะลงไปที่ไตรมาสแรกน้อยมาก โดยจะไปพีกช่วงไตรมาส 3 และ 2 เดือนแรกของไตรมาส 4 จากนั้นจะเริ่มแผ่วลง โดยปีนี้เราจะพยายามทำให้ถึงเป้า แต่จากเศรษฐกิจแบบนี้ได้เพิ่มสัก 2,000-3,000 ล้านก็ดีแล้ว” นายจิรัชยุติ์ กล่าว
สำหรับเอ็นพีแอลของสินเชื่อเอสเอ็มอียังคงต่ำกว่า 1% แต่ยอมรับว่า มีความเสี่ยงสูงขึ้นจากเศรษฐกิจประกอบกับแนวโน้มสินเชื่อชะลอตัว แม้ยอดหนี้เอ็นพีแอลไม่ขยับขึ้น แต่ถ้าสินเชื่อไม่ขยายตัวตามแผน สัดส่วนเอ็นพีแอลต่อสินเชื่อรวมก็จะเพิ่มขึ้น ส่วนรายได้ตั้งเป้าเติบโต 40% แบ่งเป็นรายได้ดอกเบี้ยโต 49% และค่าธรรมเนียมโต 100%